[pic] | COIMISIÚN NA gCOMHPHOBAL EORPACH |

An Bhruiséil, 23.9.2009

COIM(2009) 499 leagan deireanach

2009/0140 (COD)

Togra le haghaidh

RIALACHÁIN Ó PHARLAIMINT NA hEORPA AGUS ÓN gCOMHAIRLE

maidir le cigireacht macrastuamachta an Chomhphobail ar an gcóras airgeadais agus lena mbunaítear Bord Eorpach um Riosca Sistéamach

{COIM(2009) 500 leagan deireanach}{COIM(2009) 501 leagan deireanach}{COIM(2009) 502 leagan deireanach}{COIM(2009) 503 leagan deireanach}{SEC(2009) 1234}{SEC(2009) 1235}

MEABHRÁN MÍNIÚCHÁIN

1. Comhthéacs an togra

I ngeall ar an ngéarchéim airgeadais reatha aibhsítear laigí chreat maoirseachta an AE, creat atá ilroinnte ar leibhéal náisiúnta in ainneoin an dul chun cinn nach beag atá déanta i gcomhtháthú an mhargaidh airgeadais agus go bhfuil na heintitis tras-teorann ag éirí níos tábhachtaí. I bhfianaise na staide seo, d'iarr an tUachtarán Barroso ar ghrúpa saineolaithe d'ardleibhéal, agus Iar-Stiúrthóir Bainistíochta an Chiste Airgeadaíochta Idirnáisiúnta (CAI), an tUasal Jacques de Larosière ina chathaoirleach orthu, moltaí a dhéanamh d'fhonn creat maoirseachta níos éifeachtúla, níos comhtháite agus níos inbhuanaithe a bhunú.

Is iad príomhmholtaí ghrúpa de Larosière:

(i) Bord Eorpach um Riosca Sistéamach (BERS) a bhunú a bheadh freagrach as cigireacht macrastuamachta an chórais airgeadais laistigh den Chomhphobal chun rioscaí córasacha a chosc nó a mhaolú, chun eachtraí as a dtiocfadh anás airgeadais go forleathan a sheachaint, chun rannchuidiú le hoibriú rianúil an Mhargaidh Inmheánaigh agus chun rannchuidiú inbhuanaithe na hearnála airgeadais san fhás eacnamaíoch a áirithiú.

(ii) Córas Eorpach Maoirseoirí Airgeadais (CEMA) a bhunú, ina mbeidh líonra maoirseoirí airgeadais náisiúnta ag obair in éineacht le hÚdárais Maoirseachta Eorpacha (ÚMEanna) nua, arna gcruthú trí na coistí[1] maoirseachta Eorpacha atá ann cheana a iompú ina nÚdarás Baincéireachta Eorpach (ÚBE), Údarás Eorpach um Urrúis agus Margaí (ÚEUM), agus Údarás Eorpach um Árachas agus Pinsin Ghairme (ÚEÁPG). Ba cheart CEMA a bhunú ar fhreagrachtaí comhroinnte a neartaíonn a chéile, ag comhcheangal maoirseacht náisiúnta gnólachtaí le cúraimí sonracha ar léibhéal Eorpach. Chothódh CEMA rialacha comhchuibhithe agus cleachtas maoirseachta comhtháite agus cur i bhfeidhm freisin.

I Márta 2009, d'fhormhuinigh an Coimisiún agus an Chomhairle Eorpach moltaí ghrúpa de Larosière ar bhealach ginearálta. An 27 Bealtaine 2009, d'fhoilsigh an Coimisiún Teachtaireacht maidir le Maoirseacht Airgeadais san AE, ag cur síos go mionsonrach ar conas a d'fhéadfaí na moltaí seo a chur i bhfeidhm, ag díriú go háirithe ar CEMA agus BERS atá beartaithe a bhunú. Ghlac Comhairle Ecofin an 9 Meitheamh 2009 conclúidí mionsonsonraithe, inar chomhaontaigh sí leis na cuspóirí a leagadh síos sa Teachtaireacht ón gCoimisiún agus mheabhraigh sí nach foláir cobhsaíocht, rialú agus maoirseacht airgeadais san AE a fheabhsú ar bhealach uaillmhianach. Ina dhiaidh sin dhearbhaigh an Chomhairle Eorpach an 18-19 Meitheamh 2009 gur bunaíodh an bealach chun tosaigh chun creat nua le haghaidh maoirseachta micreastuamachta agus maoirseachta macrastuamachta a bhunú le Teachtaireacht ón gCoimisiún na Bealtaine agus le conclúidí na Comhairle Ecofin. D'iarr an Chomhairle Eorpach go dtíolacfadh an Coimisiún na moltaí go léir is gá tráth nach déanaí ná go luath san Fhómhar 2009 ionas go gcuirfí an creat nua ar bun go hiomlán i rith 2010.

2. Comhairliúchán leis na páirtithe leasmhara

Sheol an Coimisiún dhá chomhairliúchán oscailte maidir leis an bpacáiste iomlán i.e., ar CEMA agus BERS araon. Seoladh an chéad chomhairliúchán tar éis fhoilsiú thuarascáil Ghrúpa de Larosière agus lean sé ón 10 Márta go dtí an 10 Aibreán 2009 mar ionchur don Teachtaireacht ón gCoimisiún ar Mhaoirseacht Airgeadais san Eoraip a foilsíodh an 27 Bealtaine 2009. Tá achoimre ar an 116 aighneacht a fuarthas ar fáil ag:

http://ec.europa.eu/internal_market/consultations/docs/2009/fin_supervision/summary_en.pdf

Seoladh an dara comhairliúchán thar thréimhse ó 27 Bealtaine go dtí an 15 Iúil 2009, inar tugadh cuireadh d'oibreoirí earnáil na seirbhísí airgeadais agus a gcomhlachtaí ionadaíochta, rialtóirí, maoirseoirí agus páirtithe leasmhara eile, barúil a thabhairt ar na leasuithe níos mionsonraithe a tíolacadh i dTeachtaireacht na Bealtaine 2009. Bhí na freagairtí a fuarthas ag tacú leis na leasuithe a moladh den chuid is mó, agus tugadh barúlacha ar ghnéithe mionsonraithe BERS agus CEMA atá beartaithe. Tá achoimre ar na haighneachtaí a fuarthas ar fáil ag:

http://ec.europa.eu/internal_market/consultations/docs/2009/fin_supervision_may/replies_summary_en.pdf

3. Measúnú iarmharta

Ag gabháil le Teachtaireacht na Bealtaine 2009 bhí measúnú iarmharta ina ndearnadh anailísiú ar na príomhroghanna chun CEMA agus BERS a bhunú. Rinneadh an dara measúnú iarmharta mar sin féin i ndáil le gnéithe níos mionsonraithe an togra agus tá siad ar fáil ar shuíomh gréasáin an Choimisiúin.

4. Eilimintí dlíthiúla an togra

Ní bheidh sé de mhuinín ag na geallsealbhóirí go léir, e.g. institiúidí airgeadais, infheisteoirí agus tomhaltóirí, dul i mbun gníomhaíochtaí airgeadais trasteorann go dtí go mbeidh socruithe ar bun lena n-aithnítear i gceart an idirthuilleamaíocht idir rioscaí micreastuamachta agus rioscaí macrastuamachta. Ba rómhinic san am a ghabh thart a bhí an mhaoirseacht stuamachta ag díriú go heisiach ar an micrealeibhéal, agus maoirseoirí ag measúnú cláir chomhardaithe in institiúidí airgeadais aonair gan aird chuí a thabhairt ar idirghníomhaíocht idir institiúidí agus idir institiúidí agus an córas airgeadais níos leithne. Is faoi na maoirseoirí macrastuamachta atá sé an pheirspictíocht níos leithne seo a chur ar fáil. Déanfaidh na maoirseoirí seo monatóireacht agus measúnú ar rioscaí ionchasacha don chobhsaíocht airgeadais a thig as forbairtí ar féidir iarmhairt a bheith acu ar leibhéal earnála nó ar leibhéal an chórais airgeadais ina iomlán. Trí aghaidh a thabhairt ar na rioscaí sin, bheadh BERS ina bhloc togála fíor-riachtanach le haghaidh struchtúr maoirseachta AE comhtháite. Bheadh gá leis an struchtúr seo chun freagairtí beartais a bheadh tráthúil agus comhsheasmhach a chur chun cinn i measc na mBallstát agus ar an mbealach seo chuirfí cosc le héagsúlacht sa chur chuige agus chuirfí feabhas ar fheidhmiú an Mhargaidh Inmheánaigh.

Bunaítear BERS ar bhonn Airteagal 95 de Chonradh CE mar chomhlacht gan pearsantacht dhlíthiúil. I ngeall ar an mbonn dlíthiúil seo is féidir na príomhghnéithe a shonraítear thuas agus sainordú a chuimsíonn an earnáil airgeadais ina hiomlán a bheith i BERS gan eisceacht ar bith. Thairis sin ceadaíonn sé do BERS maraon le CEMA, comhchreat nuálaíoch le haghaidh maoirseachta airgeadais a chruthú, ach idirdhealú soiléir idir freagrachtaí BERS agus na gcomhlachtaí eile a bheith ann.

Cuirtear an Rialachán lena mbunaítear BERS i gcrích le cinneadh ón gComhairle a thugann de chúram don Bhanc Ceannais Eorpach (BCE) Rúnaíocht BERS a áirithiú. Dá réir sin, tabharfaidh BCE an tacaíocht riaracháin, lóistíciúil, staidrimh agus anailíseach do BERS. Leis an gcinneadh seo cuirfear chun feidhme den chéad uair Airteagal 105(6) den Chonradh, lena bhforáiltear go bhféadfadh an Chomhairle, ag gníomhú d'aon toil ar thogra ón gCoimisiún agus tar éis di dul i gcomhairle le BCE agus aontú a fháil ó Pharlaimint na hEorpa, cúraimí sonracha a thabhairt do BCE i ndáil le maoirseacht stuamachta.

5. Impleachtaí buiséadacha

Is é BCE a iompróidh an costas buiséadach a bhainfidh le BERS agus ní bheidh aon impleacht dhíreach ann do bhuiséad an Chomhphobail. Beidh costas a leithéid de thacaíocht ag brath ar an méid is féidir foireann agus acmhainní atá ann cheana de chuid BCE a úsáid chun cúraimí Rúnaíocht BERS a chur i gcrích.

6. Míniú mionsonraithe ar an togra

Tá gá le Rialachán ón gComhairle chun BERS a bhunú mar chomhlacht Eorpach nua, neamhspleách ar na struchtúir atá ann cheana.

7. Bunú BERS

Is comhlacht Eorpach iomlán nua é BERS gan fasach ar bith, a bheidh freagrach as maoirseacht macrastuamachta. Beidh trí chuspóir ag BERS:

- Forbróidh sé peirspictíocht macrastuamachta Eorpach chun aghaidh a thabhairt ar an bhfadhb go bhfuil an anailís riosca aonair ilroinnte ar leibhéal náisiúnta;

- Cuirfidh sé feabhas ar éifeachtacht na meicníochtaí réamhrabhaidh trí fheabhas a chur ar an idirghníomhaíocht idir anailís micreastuamachta agus anailís macrastuamachta. Ba rómhinic a rinneadh maoirseacht ar ghnólachtaí aonair ar leithligh gan mórán airde a thabhairt ar an méid idirthuilleamaíochta atá ann laistigh den chóras airgeadais;

- Tabharfaidh sé an deis do na húdaráis ábhartha dul i mbun gníomhaíochta de bharr measúnuithe riosca.

I bhfianaise scóip níos leithne agus íogaireacht a mhisin, ní cheapfar BERS mar chomhlacht le pearsantacht dhlíthiúil agus cumhachtaí ceangailteacha ach mar chomhlacht a bhfuil a dhlisteanacht bunaithe ar a cháil i ngeall ar bhreithiúnais neamhspleácha, anailís d'ardcháilíocht agus beaichte a chonclúidí.

Is é an Bord Ginearálta a bheidh ina phríomhchomhlacht cinnteoireachta BERS.

Tá comhdhéanamh an Bhoird Ghinearálta mar bhuncheist le haghaidh éifeachtacht BERS. Déanfar an rogha sa chaoi is go n-áiritheofar ionadaíocht shuntasach na mBanc ceannais. I bhformhór na mBallstát, tá freagracht éigin ar na bainc cheannais as cigireacht macrastuamachta na hearnála airgeadais. I ngeall ar an bhfreagracht sin agus saineolas faighte, tá sé an-oiriúnach go rannchuideodh na bainc cheannais leis an anailís ar an iarmhairt ar chobhsaíocht airgeadais ag na nasc-cheangail idir an earnáil airgeadais agus an timpeallacht mhaicreacnamaíoch níos leithne.

Soláthróidh Rúnaíocht, a bheidh á háirithiú ag an mBanc Ceannais Eorpach, an obair anailíseach agus an tacaíocht lóistíciúil do BERS. Trí bhíthin an Rúnaíocht a thabhairt do BCE beidh BERS in ann leas a bhaint as grinnsaineolas BCE faoi mhacrastuamacht agus as a ról lárnach i gcóras airgeadaíochta an AE. I gcomhar leis na bainc cheannais náisiúnta, déanann an Banc Ceannais Eorpach réimse leathan staidrimh agus táscairí airgeadaíochta maidir le institiúidí airgeadais a thiomsú agus a dháileadh. Déanann an Banc Ceannais Eorpach agus an tEurochóras monatóireacht ar fhorbairtí timthriallacha agus struchtúracha i limistéar an euro/earnáil baincéireachta an AE agus in earnálacha airgeadais eile chomh maith chun leochaileachtaí féideartha san earnáil airgeadais agus a hathléimneacht in aghaidh suaití ionchasacha a mheasúnú.

8. Cúraimí agus cumhachtaí BERS

Ní bheidh aon chumhacht ceangailteach ag BERS chun bearta a forchur ar na Ballstáit nó ar údaráis náisiúnta. Ceapadh é mar chomhlacht 'd'ardcháil' le comhdhéanamh d'ardleibhéal ar ceart dó tionchar a imirt ar ghníomhaíochtaí lucht déanta beartas agus maoirseoirí trí bhíthin a údaráis mhorálta. Chuige sin, ní hé amháin go soláthróidh sé measúnú d'ardcháilíocht ar staid na macrastuamachta ach chomh maith leis sin eiseoidh sé rabhaidh faoi rioscaí agus moltaí lena n-aithnítear tosca neamhchothromaithe ionchasacha sa chóras airgeadais ar dhóigh dóibh cur le rioscaí sistéamacha agus leis na gníomhaíochtaí leasúcháin iomchuí. Beidh raon leathan gníomhaíochta ag BERS, nach mbeidh teoranta do chineál sonrach eintitis nó margaidh. Féadfaidh rabhaidh agus moltaí díriú ar aon ghné den chóras airgeadais a fhéadfaidh riosca sistéamach a ghiniúint. Comhoibreoidh sé freisin leis na hinstitiúidí airgeadais idirnáisiúnta ábhartha (CAI, FSB…) agus le comhlachtaí tríú tíortha maidir le saincheisteanna i ndáil le maoirseacht macrastuamachta. Toisc go bhfuil an togra sin bunaithe ar Airteagal 95 den Chonradh, tá sé ábhartha don Limistéar Eorpach Eacnamaíoch (LEE). Déanfar na modúlachtaí comhoibrithe idir na Stáit CSTE a bheidh rannpháirteach in LEE agus in BERS a phlé i gComhchoiste LEE.

6.2.1. Rabhaidh agus moltaí

Is ról lárnach de chuid BERS é rioscaí a mbaineann gné shistéamach leo a aithint agus a n-iarmhairt ar an gcóras airgeadais laistigh den AE a chosc nó a mhaolú. Chun na críche seo, féadfaidh BERS rabhaidh riosca a eisiúint. Ba cheart go spreagfadh na rabhaidh freagairtí luatha chun go seachnófaí carnadh fadhbanna níos leithne agus b'fhéidir géarchéim san am atá le teacht. Más gá, molfaidh BERS gníomhaíochtaí sonracha chun aghaidh a thabhairt ar aon riosca a aithnítear.

Ní bheidh moltaí BERS ina gceangal dlí. Mar sin féin, ní féidir leis na dreamanna a ndírítear na moltaí orthu fanacht gan aon rud a dhéanamh in aghaidh riosca a aithnítear agus beifear ag súil go rachaidh siad i mbun gnímh ar bhealach éigin. Má aontaíonn an dream a ndíríodh moladh orthu leis an moladh sin, ní foláir dóibh na gníomhaíochtaí go léir a ghlactar chun an méid atá sa mholadh atá leagtha síos a chur in iúl. Mura n-aontaíonn an dream a ndíríodh orthu leis an moladh sin agus go roghnaíonn siad gan dul i mbun gnímh, ní foláir na cúiseanna a bhaineann leis an easpa gnímh sin a mhíniú i gceart. Dá bhrí sin, ní féidir neamhaird a dhéanamh de mholtaí a eisíonn BERS.

Cinnfidh BERS ó chás go chéile an ceart rabhaidh agus moltaí a phoibliú. Ar thaobh amháin, féadfar cur leis an mbrú gníomhaíochtaí tapa ceartaitheacha a dhéanamh trí mholadh a phoiblí. Ar an taobh eile, d'fhéadfadh sé bheith ina thoisc bhrostaitheach do fhrithghníomhaíochtaí díobhálacha sa mhargadh airgeadais. I bhfianaise an bhreithiúnais íogair atá le tabhairt agus cinneadh á dhéanamh i ndáil le rabhaidh agus moltaí a phoibliú, ba cheart cinntí dá leithéid a dhéanamh ó chás go chéile. Thairis sin, is léir gur iomchuí gan rabhaidh agus moltaí a phoibliú mura gcinneann tromlach cáilithe déanta de dhá thrian den Bhord Ginearálta a mhalairt.

Is féidir gurb é an Comhphobal ina iomlán, Ballstát amháin nó níos mó, Údarás Maoirseachta Eorpach amháin nó níos mó, agus Údarás Maoirseachta náisiúnta amháin nó níos mó na dreamanna a ndírítear rabhaidh agus moltaí chucu. Ní foláir gach rabhadh agus moladh a tharchur chuig an gComhairle, agus na cinn a bhaineann le ceisteanna maoirseachta a tharchur chuig an ÚME ábhartha. Ní bheartaítear tarchur rabhadh agus moltaí chuig an gComhairle agus chuig na ÚMEanna a bheith mar bhealach chun a n-inneachar a chaolú, ach tá sé d'aidhm leo dá mhalairt sin an brú morálta a mhéadú ar an bhfaighteoir comhlíonadh nó míniú a thabhairt agus deis a thabhairt don Chomhairle barúil a thabhairt ina leith.

6.2.2. Rochtain ar fhaisnéis

I ngeall ar idirnascthacht institiúidí agus margaí airgeadais ba cheart go mbeadh monatóireacht agus measúnú rioscaí sistéamacha ionchasacha a bheith bunaithe ar fhoireann leathan sonraí agus táscairí maicreacnamaíocha agus micreairgeadais ábhartha. Ba cheart mar sin go mbeadh rochtain ag BERS ar an bhfaisnéis go léir is gá chun a chúraimí a chomhlíonadh gan dochar a dhéanamh do rúndacht na sonraí sin. Beidh BERS ábalta brath ar fhoireann leathan sonraí arna bailiú cheana ag BCE tríd an Eurochóras maidir le hInstitiúidí Airgeadaíochta agus Airgeadais. Sa bhreis ar a chúraimí a chomhlíonadh agus an chomhsheasmhacht is gá idir na micreamhaoirseoirí agus BERS a áirithiú, féadfaidh BERS, trína rúnaíocht, faisnéis i bhfoirm achomair nó thiomsach a iarraidh ar na ÚMEanna. I gcás nach bhfuil an fhaisnéis ar fail (nó nach gcuirtear ar fáil í), beidh BERS in ann na sonraí a iarraidh díreach ó údaráis maoirseachta náisiúnta, bainc cheannais náisiúnta (BCNanna) nó údaráis eile Ballstát. Thairis sin cuireann an rialachán oibleagáid ghinearálta ar na ÚMEanna, ar na BCNanna agus ar na Ballstáit an fhaisnéis go léir is gá a chur ar fáil do BERS chungur féidir leis a chúraimí a chomhlíonadh. Ar an gcuma sin ráthaítear rochtain leathan ar na sonraí is gá le haghaidh anailíse macrastuamachta.

I ngeall ar nádúr sistéamach roinnt institiúidí aonair (de bharr a méid, a n-idirnascthacht le hinstitiúidí airgeadais eile nó a bpróifíle riosca), beidh rochtain ag BERS — trína rúnaíocht — ar shonraí aonair tar éis do na ÚMEanna iarraidh réasúnaithe a fháil.

9. Caidreamh le CEMA

Ní oibreoidh an creat a mholtar le haghaidh mhaoirseacht an AE ach amháin má chomhoibríonn BERS agus CEMA go héifeachtúil. Go deimhin, is é is aidhm don leasú idiroibriú maoirseachta níos rianúla ar leibhéal macrastuamachta agus micreastuamachta a áirithiú. Agus a ról mar mhaoirseoir macrastuamachta á chomhall aige, beidh sreabhadh tráthúil sonraí micrealeibhéil comhchuibhithe ag teastáil ó BERS, agus bainfidh na húdaráis náisiúnta maoirseachta micreastuamachta leas as léargas BERS ar an timpeallacht macrastuamachta. Sonraítear sna Rialacháin freisin na nósanna imeachta a leanfaidh na ÚMEanna chun gníomhú ar mholtaí ó BERS agus conas is ceart do na ÚMEanna a gcumhachtaí a úsáid chun a áirithiú gur bearta tráthúla a leanfaidh na moltaí arna ndíriú ar údarás maoirseachta náisiúnta inniúil amháin nó níos mó.

10. Rúndacht

Beidh comhaltaí Bhord Ginearálta BERS agus an fhoireann a bheidh ag obair do BERS faoi réir oibleagáid na rúndachta proifisiúnta. Ní nochtfar lasmuigh aon fhaisnéis rúnda a fhaigheann Comhaltaí an Bhoird Ghinearálta nó daoine a dhéanann obair a bhaineann le BERS ach amháin i bhfoirm achomair nó thiomsach sa chaoi is nach féidir institiúidí aonair a aithint. Tá feidhm ag na rialacha rúndachta sin go sonrach maidir le foireann BCE toisc gurb é BCE a sholáthróidh an Rúnaíocht do BERS. I ndáil leis seo, ní úsáidfear faisnéis arna fáil ag BCE ina ról Rúnaíochta do BERS, ach amháin chun cúraimí BERS a chomhlíonadh. I gcomhréir leis an gcleachtas atá ann cheana in institiúidí an AE, beidh na daoine a rinne obair a bhaineann le BERS faoi cheangal fós ag oibleagáid na rúndachta, fiú nuair atá deireadh lena ndualgais.

Glacfaidh na dreamanna a ndírítear orthu, an Chomhairle agus na ÚMEanna na bearta is gá freisin chun nádúr rúnda na rabhadh agus na moltaí a chosaint.

11. Eagrú inmhéanach BERS

Beidh BERS comhdhéanta d: (i) Bord Ginearálta; (ii) Coiste Stiúrtha agus (iii) Rúnaíocht.

6.5.1. An Bord Ginearálta

Is é an Bord Ginearálta comhlacht cinnteoireachta BERS agus sa cháil sin, beidh sé freagrach as na rabhaidh agus na moltaí a thuairiscítear i Roinn 6.2.1 den mheabhrán míniúcháin seo a ghlacadh.

Is iad comhaltaí an Bhoird Ghinearálta a bhfuil cearta vótála acu:

- Gobharnóirí na mbanc ceannais náisiúnta;

- Uachtarán agus Leas-Uachtarán BCE;

- Comhalta ón gCoimisiún Eorpach;

- Cathaoirligh na dtrí Údarás Maoirseachta Eorpach.

Is iad comhaltaí an Bhoird Ghinearálta nach bhfuil cearta vótála acu:

- ionadaí ardleibhéal amháin i ngach Ballstát ó na húdaráis maoirseachta náisiúnta inniúla;

- Uachtarán an Choiste Eacnamaíoch agus Airgeadais.

Féadfar ionadaí na n-údarás maoirseachta náisiúnta a rothlú ag brath ar na hábhair atá á gcaibidil (beidh an rothlú seo riachtanach i líon mór Ballstát, áit a bhfuil comhlachtaí éagsúla maoirseachta mar shampla san earnáil airgeadais agus san earnáil árachais).

Gníomhóidh comhaltaí an Bhoird go neamhchlaonta. Tugtar le tuiscint leis seo nach leanfaidh siad treoracha ná nach gcuirfidh siad san áireamh leasanna aonair aon Bhallstáit agus iad i mbun gníomhaíochtaí a bhaineann le BERS. Is riachtanas rí-thábhachtach í an neamhchlaontacht, mar nach mbeidh leasanna Ballstáit aonair ag luí le príomhaidhm BERS i gcónaí, eadhon, cobhsaíocht airgeadais san Aontas Eorpach ina iomláine a chothabháil.

Beidh vóta amháin ag gach comhalta a bhfuil cearta vótála acu sa Bhord Ginearálta. Glacfar cinntí an Bhoird Ghinearálta trí thromlach simplí, (cé is moite den chinneadh rabhadh nó moladh a phoibliú, a éilíonn tromlach cáilithe de dhá thrian na vótaí. I gcomhréir leis an gcleachtas coiteann, tá gá le córam le haghaidh na vótaí.)

Tiocfaidh an Bord Ginearálta le chéile ceithre uaire sa bhliain ar a laghad. Comórfar na cruinnithe ar thionscnamh an Chathaoirligh nó arna iarraidh sin ag trian de na Comhaltaí a bhfuil cearta vótála acu.

6.5.2. Cathaoirleach

Toghfar an Cathaoirleach ar feadh cúig bliana as measc Chomhaltaí Bhord Ginearálta BERS atá ina gComhaltaí de Chomhairle Ghinearálta BCE freisin. Beidh an Cathaoirleach i gceannas ar an mBord Ginearálta agus ar an gCoiste Stiúrtha chomh maith agus tabharfaidh sé treoir do Rúnaíocht BERS thar ceann an Bhoird Ghinearálta. Beidh an Cathaoirleach in ann cruinnithe urghnácha an Bhoird Ghinearálta a chomóradh ar a thionscnamh féin. Maidir le modúlachtaí vótála laistigh den Bhord Ginearálta, beidh vóta réitigh ag an gCathaoirleach i gcás comhionannais vótaí. Déanfaidh an Cathaoirleach ionadaíocht ar BERS go seachtrach.

6.5.3. An Coiste Stiúrtha

I bhfianaise mhéid an Bhoird Ghinearálta — ina mbeidh 61 comhalta ina iomlán — beidh Coiste Stiúrtha de chúnamh ag an mBord Ginearálta ina phróiseas cinnteoireachta. Ullmhóidh an Coiste Stiúrtha cruinnithe an Bhoird Ghinearálta, athbhreithneoidh siad na doiciméid atá le caibidil agus déanfaidh siad monatóireacht ar dhul chun cinn obair leantach BERS.

Is éard a bheidh sa Choiste Stiúrtha Cathaoirleach agus Leaschathaoirleach an Bhoird Ghinearálta, Cathaoirligh na dtrí ÚME, Uachtarán CEA (Coiste Eacnamaíoch agus Airgeadais), Comhalta ón gCoimisiúin agus cúigear comhalta ón m Bord Ginearálta atá ina gcomhaltaí de Chomhairle Ghinearálta BCE freisin (dáréag comhalta).

6.5.4. An Rúnaíocht

Áiritheoidh BCE an Rúnaíocht do BERS. Gheobhaidh an Rúnaíocht treoracha díreach ó Chathaoirleach an Bhoird Ghinearálta.

Ceapfaidh BCE Ceann na Rúnaíochta, i gcomhairle le Bord Ginearálta BERS. Tabharfaidh an Rúnaíocht tacaíocht anailíseach, staidrimh, riaracháin agus lóistíciúil do BERS, lena n-áirítear cruinnithe a ullmhú, faisnéis cháilíochtúil agus chainníochtúil a bhailiú agus a phróiseáil le haghaidh BERS, anailís agus measúnuithe a sheoladh atá riachtanach chun cúraimí BERS a chomhlíonadh. Tabharfaidh an Rúnaíocht tacaíocht d'obair an Choiste Comhairliúcháin Teicniúil freisin (féach 6.5.5).

6.5.5. An Coiste Comhairleach Teicniúil agus foinsí eile comhairle

Is é ról an Choiste Chomhairligh Theicniúil (dá ngairtear anseo feasta "CCT") comhairle agus cúnamh a sholáthar don Bhord Ginearálta ar na saincheisteanna a thagann faoi raon feidhme BERS, arna iarraidh sin ag an mBord Ginearálta.

Seo iad comhaltaí CCT:

- ionadaí amháin ó gach banc ceannais náisiúnta

- ionadaí amháin ó BCE

- ionadaí amháin ón údarás maoirseachta náisiúnta i ngach Ballstát

- ionadaí amháin ó gach Údarás Maoirseachta Eorpach

- beirt ionadaithe ón gCoimisiún Eorpach

- ionadaí amháin ó CEA (Coiste Eacnamaíoch agus Airgeadais).

Ceapfaidh an Bord Ginearálta Cathaoirleach CCT ar thogra óna Chathaoirleach. Féadfar ionadaí na n-údarás maoirseachta náisiúnta a rothlú ag brath ar na hábhair atá á gcaibidil.

12. Oibleagáidí maidir le tuairisciú

Beidh BERS freagrach do Pharlaimint na hEorpa agus don Chomhairle agus tabharfaidh sé tuairisc dóibh mar sin uair sa bhliain ar a laghad. Féadfaidh Parlaimint na hEorpa agus an Chomhairle a cheangal ar BERS freisin tuairisc a thabhairt níos minice.

2009/0140 (COD)

Togra le haghaidh

RIALACHÁIN Ó PHARLAIMINT NA hEORPA AGUS ÓN gCOMHAIRLE

maidir le cigireacht macrastuamachta ar an gcóras airgeadais agus lena mbunaítear Bord Eorpach um Riosca Sistéamach

TÁ PARLAIMINT NA hEORPA AGUS COMHAIRLE AN AONTAIS EORPAIGH,

Ag féachaint don Chonradh ag bunú an Chomhphobail Eorpaigh, agus go háirithe Airteagal 95 de,

Ag féachaint don togra ón gCoimisiún[2],

Ag féachaint don tuairim ón mBanc Ceannais Eorpach[3],

Ag féachaint don tuairim ó Choiste Eacnamaíoch agus Sóisialta na hEorpa[4],

Ag gníomhú dóibh i gcomhréir leis an nós imeachta a leagtar síos in Airteagal 251 den Chonradh[5],

De bharr an méid seo a leanas:

13. Is léir ón ngéarchéim airgeadais go bhfuil easnaimh thábhachtacha sa chigireacht airgeadais, ar theip uirthi carnadh rioscaí iomarcacha laistigh den chóras airgeadais a chosc, agus d'aibhsigh an géarchéim go háirithe na laigí sa mhaoirseacht macrastuamachta atá ann cheana.

14. I Samhain 2008, shainordaigh an Coimisiún Grúpa Ardleibhéil faoi chathaoirleacht an Uasail Jacques de Larosière ("Grúpa de Larosière") chun moltaí a dhéanamh maidir le conas socruithe maoirseachta Eorpacha a neartú d'fhonn a saoránaigh a chosaint níos fearr agus muinín a chothú arís sa chóras airgeadais.

15. Ina thuarascáil deiridh a tíolacadh an 25 Feabhra 2009, mhol Grúpa de Larosière, as measc rudaí eile, comhlacht ar leibhéal Comhphobail a bhunú a mbeadh sé de fhreagracht air rioscaí sa chóras airgeadais ina iomláine a mhaoirsiú.

16. Ina Theachtaireacht dar teideal "Driving European Recovery" an 4 Márta 2009[6], d'fháiltigh an Coimisiún roimh mholtaí Ghrúpa de Larosière agus thacaigh siad ar an iomlán leo. Ag a cruinniú an 19 agus 20 Márta 2009, chomhaontaigh an Chomhairle Eorpach gur ghá rialú agus maoirseacht institiúidí airgeadais laistigh den AE a fheabhsú agus go n-úsáidfidís tuarascáil Ghrúpa de Larosière mar bhonn don bheart sin.

17. Ina Theachtaireacht dar teideal "European Financial Supervision" an 27 Bealtaine 2009,[7] leag an Coimisiún amach sraith leasuithe ar na socruithe reatha chun cobhsaíocht airgeadais ar leibhéal an AE a choimirciú, lena n-áirítear go háirithe Bord Eorpach um Riosca Sistéamach (BERS) a chruthú a bheidh freagrach as maoirseacht macrastuamachta. Thacaigh an Chomhairle le dearcadh an Choimisiúin an 9 Meitheamh 2009 agus thacaigh an Chomhairle Eorpach leis ag a cruinniú an 18, 19 Meitheamh agus d'fháiltigh siad araon le beart an Choimisiúin tograí reachtacha a cur ar aghaidh ionas go mbeidh an creat nua ar bun i rith 2010. I gcomhréir le dearcadh an Choimisiúin, thángthas ar an tuairim inter alia gur cheart do BCE "tacaíocht anailíseach, staidrimh, riaracháin agus lóistíciúil a thabhairt do BERS, ag baint leas freisin as comhairle ó Bhainc Cheannais náisiúnta agus ó mhaoirseoirí "

18. Leis na socruithe reatha Comhphobail ní chuirtear dóthain béime ar mhaoirseacht macrastuamachta. Tá an fhreagracht as anailís macrastuamachta fós ilroinnte, agus seolann údaráis éagsúla ar leibhéil dhifriúla í gan aon mheicníocht chun a áirithiú go n-aithnítear rioscaí macrastuamachta go leordhóthanach agus go n-eisítear rabhaidh agus moltaí go soiléir agus go leantar iad, agus go gcuirtear i ngníomh iad.

19. Tá comhlacht sonrach ag teastáil ón gComhphobal a bheidh freagrach as maoirseacht macrastuamachta ar fud chóras airgeadais an AE, a d'aithneodh rioscaí do chobhsaíocht airgeadais agus, nuair ba ghá, a d'eiseodh rabhaidh faoi rioscaí agus moltaí maidir le bearta a ghlacadh chun díriú ar na rioscaí sin. Dá dhroim sin, ba cheart Bord Eorpach um Riosca Sistéamacha (BERS) a bhunú mar chomhlacht neamhspleách nua, a bheadh freagrach as maoirseacht macrastuamachta a sheoladh ar an leibhéal Eorpach.

20. Ba cheart do BERS, nuair is iomchuí, rabhaidh agus moltaí de nádúr ginearálta a eisiúint maidir leis an gComhphobal ina iomláine, le Ballstáit aonair nó le grúpaí Ballstát, le hamlíne sonraithe le haghaidh na freagartha beartais ábhartha.

21. D'fhonn a dtromachar agus a ndlisteanacht a mhéadú, ba cheart na rabhaidh agus na moltaí sin a tharchur tríd an gComhairle agus, nuair is iomchuí, tríd an Údarás Baincéireachta Eorpach arna bhunú le Rialachán (CE) Uimh…/…ó Pharlaimint na hEorpa agus ón gComhairle[8], tríd an Údarás Eorpach um Urrúis arna bhunú le Rialachán (CE) Uimh…/… ó Pharlaimint na hEorpa agus ón gComhairle[9], agus tríd an Údarás Eorpach um Árachas agus Pinsin Ghairme arna bhunú le Rialachán (CE) Uimh…/… ó Pharlaimint na hEorpa agus ón gComhairle[10].

22. Ba cheart do BERS monatóireacht a dhéanamh freisin ar chomhlíonadh a mholtaí, bunaithe ar thuarascálacha ó na dreamanna ar díríodh orthu, chun a áirithiú go leantar a rabhaidh agus a mholtaí go héifeachtach. Ba cheart do na dreamanna ar díríodh moltaí chucu dul i mbun gnímh dá réir murar féidir údar a thabhairt le heaspa gnímh (meicníocht "comhlíon nó mínigh").

23. Ba cheart do BERS cinneadh a dhéanamh maidir le moladh a choimeád faoi rún nó a phoibliú, ag tabhairt dá aire dó go spreagtar daoine chun na moltaí a chomhlíonadh le nochtadh poiblí in imthosca áirithe.

24. Ba cheart do BERS tuarascáil a thabhairt do Pharlaimint na hEorpa agus don Chomhairle ar a laghad dhá uair sa bhliain, agus níos minice i gcás ánais airgeadais fhorleathain.

25. Ba cheart go mbeadh bainc cheannais ar thús cadhnaíochta i dtaca le cigireacht macrastuamachta i ngeall ar a saineolas agus na freagrachtaí atá acu cheana i réimse na cobhsaíochta airgeadais. Tá sé fíor-riachtanach go mbeidh maoirseoirí micreastuamachta rannpháirtach in obair BERS chun a áirithiú go mbeidh measúnú riosca macrastuamachta bunaithe ar fhaisnéis faoin gcóras airgeadais atá iomlán agus chruinn. Dá réir sin, ba cheart gur comhaltaí le cearta vótála iad cathaoirligh na nÚdarás Maoirseachta Eorpach, agus go mbeadh maoirseoir náisiúnta amháin i ngach Ballstát i láthair mar Chomhalta gan cearta vótála.

26. Má tá Comhalta an Choimisiúin rannpháirteach cuideoidh sé sin le nasc a bhunú le faireachas maicreacnamaíoch agus airgeadais an Chomhphobail, agus cuirfear in iúl tábhacht ról na n-airí airgeadais i gcoimirciú na cobhsaíochta airgeadais trí bhíthin Chathaoirleach an Choiste Eacnamaíoch agus Airgeadais a bheith i láthair.

27. Tá sé fíor-riachtanach go gcomhlíonfaidh comhaltaí BERS a ndualgais go neamhchlaonta agus nach mbreithneoidh siad ach cobhsaíocht airgeadais an Aontais Eorpaigh ina iomláine. Ní ceart go mbeidh an vótáil ar rabhaidh agus ar mholtaí laistigh de BERS ualaithe agus ba cheart de ghnáth go ndéanfaí cinntí trí thromlach simplí.

28. I ngeall ar idirnascthacht institiúidí agus margaí airgeadais ba cheart monatóireacht agus measúnú rioscaí sistéamacha ionchasacha a bheith bunaithe ar fhoireann leathan sonraí agus táscairí maicreacnamaíocha agus micreairgeadais ábhartha. Ba cheart mar sin go mbeadh rochtain ag BERS ar an bhfaisnéis go léir is gá chun gur féidir leis a chúraimí a chomhlíonadh gan dochar a dhéanamh do rúndacht na sonraí sin.

29. Is féidir le rannpháirtithe sa mhargadh ionchur luachmhar a sholáthar chun go dtuigfear níos fearr na héabhlóidí a dhéanann difear don chóras airgeadais. Nuair is iomchuí, ba cheart do BERS mar sin dul i gcomhairle le geallsealbhóirí san earnáil phríobháideach (ionadaithe na hearnála airgeadais, comhlachais tomhaltóirí, grúpaí úsáideoirí i réimse na seirbhísí airgeadais arna mbunú le reachtaíocht an Choimisiúin nó an Chomhphobail…) agus deis chothrom a thabhairt dóibh a mbarúlacha a roinnt.

30. I bhfianaise chomhtháthú na margaí airgeadais idirnáisiúnta ar leibhéal idirnáisiúnta agus riosca tadhlachta na géarchéime airgeadais, ba cheart do BERS comhordú a dhéanamh leis an gCiste Airgeadaíochta Idirnáisiúnta agus an Bord um Chobhsaíocht Airgeadais nuabhunaithe, a mbeifear ag súil leis go soláthróidh siad réamhrabhaidh faoi rioscaí macrastuamachta ar leibhéal domhanda.

31. Ba cheart go rannchuideodh bunú BERS go díreach le cuspóirí an Mhargaidh Inmheánaigh a bhaint amach. Is dlúthchuid de na socruithe maoirseachta nua foriomlána é maoirseacht macrastuamachta Comhphobail an chórais airgeadais mar go bhfuil an ghné macrastuamachta nasctha go dlúth le cúraimí maoirseachta micreastuamachta a bhronntar ar na hÚdaráis Maoirseachta Eorpacha. Ní bheidh sé de mhuinín ag na geallsealbhóirí go léir dul i mbun gníomhaíochtaí airgeadais trasteorann ach amháin nuair a bheidh socruithe ar bun lena n-aithneofar i gceart an idirthuilleamaíocht idir rioscaí macrastuamachta agus rioscaí micreastuamachta. Ba cheart go ndéanfadh BERS monatóireacht agus measúnú ar rioscaí don chobhsaíocht airgeadais a thagann as forbairtí a bhféadfaidh iarmhairt a bheith acu ar leibhéal earnála nó ar leibhéal an chórais airgeadais ina iomláine. Trí aghaidh a thabhairt ar na rioscaí sin, ba cheart go rannchuideodh BERS le struchtúr maoirseachta Comhphobail comhtháite atá riachtanach chun freagairtí beartais a bheadh tráthúil agus comhsheasmhach a chur chun cinn i measc na mBallstát. Ar an mbealach seo chuirfí cosc le héagsúlacht sa chur chuige agus chuirfí feabhas ar fheidhmiú an Mhargaidh Inmheánaigh.

32. Ós rud é nach féidir leis na Ballstáit maoirseacht macrastuamachta éifeachtach ar chóras airgeadais an Chomhphobail a bhaint amach go leordhóthanach i ngeall ar chomhtháthú na margaí airgeadais Eorpacha, féadfaidh an Coimisiún bearta a ghlacadh i gcomhréir le prionsabal na coimhdeachta, mar atá leagtha amach in Airteagal 5 den Chonradh. I gcomhréir le prionsabal na comhréireachta mar atá leagtha amach san Airteagal sin, ní théann an Rialachán seo thar a bhfuil riachtanach chun na cuspóirí sin a bhaint amach,

TAR ÉIS AN RIALACHÁN SEO A GHLACADH:

Caibidil I Forálacha Ginearálta

Airteagal 1 Bunú

Bunaítear Bord Eorpach um Riosca Sistéamach, dá ngairfear 'BERS' anseo feasta .

Airteagal 2 Sainmhínithe

Chun críocha an Rialacháin seo, beidh feidhm ag na sainmhínithe seo a leanas:

33. ciallaíonn 'institiúid' aon ghnólacht arb é a phríomhghnó taiscí a ghlacadh, creidmheasanna a bhronnadh, seirbhísí árachais nó seirbhísí airgeadais eile a sholáthar dá chliaint nó dá chomhaltaí nó dul i mbun infheistíochta airgeadais nó gníomhaíochtaí trádála ar a chuntas féin.

34. ciallaíonn 'córas airgeadais' na hinstitiúidí airgeadais, na margaí agus na bonneagair margaidh go léir.

Airteagal 3 Misean, Cuspóirí agus Cúraimí

35. Beidh BERS freagrach as maoirseacht macrastuamachta an chórais airgeadais laistigh den Chomhphobal chun rioscaí laistigh den chóras airgeadais a chosc nó a mhaolú, chun eachtraí as a dtiocfadh anás airgeadais forleathan a sheachaint, chun rannchuidiú le feidhmiú rianúil an Mhargaidh Inmheánaigh agus chun rannpháirtíocht inbhuanaithe na hearnála airgeadais san fhás eacnamaíoch a áirithiú.

36. Chun críocha mhír 1, comhlíonfadh BERS na cúraimí seo a leanas:

37. An fhaisnéis go léir is ábhartha don mhisean a thuairiscítear i mír 1 a chinneadh agus/nó a bhailiú, mar is iomchuí, agus a anailísiú;

38. na rioscaí sin a aithint agus a chur in ord tosaíochta;

39. rabhaidh a eisiúint nuair a mheastar na rioscaí a bheith suntasach;

40. moltaí le haghaidh gníomhaíocht leasúcháin nuair is iomchuí;

41. monatóireacht a dhéanamh ar bhearta a leanann rabhaidh agus moltaí;

42. comhoibriú go dlúth leis an gCóras Eorpach Maoirseoirí Airgeadais agus, nuair is iomchuí, an fhaisnéis is gá faoi rioscaí sistéamacha a sholáthar do na hÚdaráis Maoirseachta Eorpacha chun gur féidir leo a gcúraimí a chomhlíonadh;

43. comhordú le hinstitiúidí idirnáisiúnta, go háirithe leis an gCiste Airgeadaíochta Idirnáisiúnta agus an leis an mBord um Chobhsaíocht Airgeadais, chomh maith le comhlachtaí ábhartha i dtríú tíortha i dtaca le hábhair a bhaineann le maoirseacht macrastuamachta;

44. cúraimí eile bainteacha a chomhlíonadh mar a shonraítear i reachtaíocht Chomhphobail.

Caibidil IIEagrú

Airteagal 4 Struchtúr

45. Beidh Bord Ginearálta, Bord Stiúrtha agus Rúnaíocht ag BERS.

46. Déanfaidh an Bord Ginearálta na cinntí is gá chun a áirithiú go gcomhlíonfar na cúraimí a bhronnfar ar BERS.

47. Beidh an Coiste Stiúrtha de chúnamh ag BERS sa phróiseas cinnteoireachta trí thacú le hullmhú chruinnithe an Bhoird Ghinearálta, trí athbhreithniú a dhéanamh ar na doiciméid atá le caibidil agus trí mhonatóireacht a dhéanamh ar dhul chun cinn obair leantach BERS.

48. Tabharfaidh an Rúnaíocht tacaíocht anailíseach, staidrimh, riaracháin agus lóistíciúil do BERS faoi stiúradh Chathaoirleach an Bhoird Ghinearálta i gcomhréir le Cinneadh XXXX/CE/2009 ón gComhairle[11].

49. Beidh an Coiste Comhairleach Teicniúil dá dtagraítear in Airteagal 12 ag tacú le BERS agus tabharfaidh sé comhairle agus cúnamh ar shaincheisteanna is ábhartha d'obair BERS, arna iarraidh sin.

Airteagal 5 Cathaoirleacht

50. Beidh Cathaoirleach agus Leas-Chathaoirleach BERS á dtoghadh ar feadh téarma 5 bliana ag Comhaltaí an Bhoird Ghinearálta atá freisin ina gcomhaltaí de Chomhairle Ghinearálta BCE agus is as a measc féin a thoghfaidh siad. Féadfar iad a atoghadh.

51. Beidh an Cathaoirleach i gceannas ag cruinnithe an Bhoird Ghinearálta agus an Choiste Stiúrtha.

52. Beidh an Leas-Chathaoirleach i gceannas ag an mBord Ginearálta agus/nó ag an gCoiste Stiúrtha nuair nach féidir leis an gCathaoirleach páirt a ghlacadh i gcruinniú.

53. Má chríochnaíonn téarma oifige na gComhaltaí i gComhairle Ghinearálta BCE a toghadh mar Chathaoirleach nó Leas-Chathaoirleach roimh dheireadh an téarma 5 bliana, nó murar féidir leis an gCathaoirleach nó an Leas-Chathaoirleach a ndualgais a chomhlíonadh, toghfar Cathaoirleach nó Leas-Chathaoirleach nua i gcomhréir le mír 1.

54. Déanfaidh an Cathaoirleach ionadaíocht de BERS go seachtrach.

Airteagal 6 Bord Ginearálta

55. Beidh na daoine seo a leanas ina gComhaltaí den Bhord Ginearálta le cearta vótála

(a) Uachtarán agus Leas-Uachtarán BCE;

(b) Gobharnóirí na mbanc ceannais náisiúnta;

(c) Comhalta ón gChoimisiún Eorpach;

(d) Cathaoirleach an Údaráis Baincéireachta Eorpaigh;

(e) Cathaoirleach an Údaráis Eorpaigh um Árachas agus Pinsin Ghairme;

(f) Cathaoirleach an Údaráis Eorpaigh um Urrúis agus Margaí;

56. Beidh na daoine seo a leanas ina gComhaltaí den Bhord Ginearálta gan cearta vótála acu:

(a) ionadaí ardleibhéal amháin i ngach Ballstát ó na húdaráis maoirseachta náisiúnta inniúla;

(b) Uachtarán an Choiste Eacnamaíoch agus Airgeadais.

57. Nuair atá pointí ar chlár oibre cruinnithe a bhaineann le hinniúlacht roinnt údarás maoirseachta náisiúnta sa Bhallstát céanna, ní ghlacfaidh an t-ionadaí ardleibhéal sin páirt sa chaibidil ach maidir le hítimí a thagann faoina inniúlacht nó a hinniúlacht.

58. Bunóidh an Bord Ginearálta na Rialacha Nós Imeachta le haghaidh BERS.

Airteagal 7 Neamhchlaontacht.

59. Agus comhaltaí BERS ag glacadh páirte i ngníomhaíochtaí an Bhoird Ghinearálta agus an Choiste Stiúrtha nó i mbun aon ghníomhaíochta eile a bhaineann le BERS, comhlíonfaidh siad a ndualgais go neamhchlaonta agus ní bheidh siad ag lorg ná ag glacadh le treoracha ó Bhallstáit.

60. Ní bheidh Ballstáit ag iarraidh tionchar a imirt ar chomhaltaí BERS i gcomhlíonadh a gcúraimí BERS.

Airteagal 8 Rúndacht phroifisiúnta

61. Maidir le Comhaltaí Bhord Ginearálta BERS agus duine ar bith eile a oibríonn nó a d'oibrigh do BERS nó a dhéanann nó a rinne obair a bhaineann le BERS (lena n-áirítear foireann ábhartha na mbanc ceannais, an Coiste Comhairleach Teicniúil, ÚMEanna agus údaráis maoirseachta náisiúnta inniúla na mBallstát), beidh sé de cheangal orthu gan faisnéis atá faoi chumhdach na rúndachta proifisiúnta a nochtadh, fiú nuair atá deireadh lena ndualgais.

62. Ní féidir faisnéis a fhaigheann comhaltaí BERS a úsáid ach amháin i gcomhall a ndualgais agus i gcomhlíonadh na gcúraimí atá leagtha amach in Airteagal 3(2).

63. Gan dochar d'Airteagal 16 agus do chur i bhfeidhm an dlí choiriúil, ní féidir aon fhaisnéis rúnda a fhaigheann na daoine dá dtagraítear i mír 1 i gcomhall a ndualgais, a nochtadh do dhuine ar bith nó d'údarás ar bith, ach amháin i bhfoirm achomair nó thiomsach, i gcaoi is nach féidir institiúidí airgeadais aonair a aithint.

64. Comhaontóidh BERS leis an Údarás Maoirseachta Eorpach maidir le nósanna sonracha rúndachta chun faisnéis faoi institiúidí airgeadais aonair, nó faisnéis inar féidir institiúidí airgeadais aonair a aithint, a choimirciú.

Airteagal 9 Cruinnithe an Bhoird Ghinearálta

65. Comórfaidh Cathaoirleach an Bhoird Ghinearálta gnáthchruinnithe iomlánacha an Bhoird Ghinearálta agus tionóltar iad ceithre uair sa bhliain ar a laghad. Comórfar cruinnithe urghnácha ar thionscnamh Chathaoirleach an Bhoird Ghinearálta nó arna iarraidh sin do thrian ar a laghad de na Comhaltaí a bhfuil cearta vótála acu.

66. Beidh gach Comhalta i láthair go pearsanta ag cruinnithe an Bhoird Ghinearálta agus ní féidir ionadaíocht a dhéanamh dó.

67. De mhaolú ar mhír 2, féadfaidh Comhalta, nach féidir leis freastal ar na cruinnithe ar feadh tréimhse fada, malartach a cheapadh. Féadfaidh duine a cheaptar go foirmiúil faoi na rialacha a rialaíonn an institiúid lena mbaineann maidir le hionadaíocht a dhéanamh thar ceann ionadaithe ar bhonn sealadach ionad an Chomhalta sin a ghlacadh.

68. Beidh imeachtaí na gcruinnithe faoi rún.

Airteagal 10 Modúlachtaí vótála an Bhoird Ghinearálta

69. Beidh vóta amháin ag gach comhalta den Bhord Ginearáltale a bhfuil cearta vótála aige.

70. Gníomhóidh an Bord Ginearálta trí thromlach simplí na gComhaltaí a bhfuil cearta vótála acu atá i láthair. I gcás comhionannas vótaí, is ag an gCathaoirleach a bheidh an vóta réitigh.

71. Tá gá le córam de dhá thrian na gComhaltaí a bhfuil cearta vótála acu chun go ndéanfadh an Bord Ginearálta vótáil ar bith. Mura sroichfear an córam, féadfaidh an tUachtarán cruinniú urghnách a chomóradh ina bhféadfar cinntí a ghlacadh gan aird ar an gcóram.

Airteagal 11 Coiste Stiúrtha

72. Beidh an Coiste Stiúrtha comhdhéanta de:

(a) Cathaoirleach BERS;

(b) Leas-Chathaoirleach BERS;

(c) cúigear comhalta eile ón mBord Ginearálta atá ina gcomhaltaí freisin de Chomhairle Ghinearálta BCE. Is iad Comhaltaí an Bhoird Ghinearálta atá ina gcomhaltaí de Chomhairle Ghinearálta BCE a thoghfaidh iad agus is as a measc féin a thoghfar iad ar feadh tréimhse dhá bhliain.

(d) Comhalta ón gCoimisiún Eorpach;

(e) Cathaoirleach an Údaráis Baincéireachta Eorpaigh;

(f) Cathaoirleach an Údaráis Eorpaigh um Árachas agus Pinsin Ghairme;

(g) Cathaoirleach an Údaráis Eorpaigh um Urrúis agus Margaí;

(h) Uachtarán an Choiste Eacnamaíoch agus Airgeadais.

Líonfar aon fholúntas le haghaidh Chomhalta tofa an Choiste Stiúrtha trí Chomhalta nua a thoghadh ag an mBord Ginearálta.

73. Comórfaidh an Cathaoirleach cruinnithe an Choiste Stiúrtha in aghaidh na raíthe ar a laghad, roimh gach cruinniú den Bhord Ginearálta. Féadfaidh an Cathaoirleach cruinnithe ad-hoc a chomóradh freisin.

Airteagal 12 Coiste Comhairleach Teicniúil

74. Beidh an Coiste Comhairleach Teicniúil mar a leanas:

(a) ionadaí ó gach banc ceannais náisiúnta agus ionadaí ó BCE;

(b) ionadaí amháin i ngach Ballstát ó na húdaráis maoirseachta náisiúnta inniúla;

(c) ionadaí amháin ón Údarás Maoirseachta Eorpach;

(d) ionadaí amháin ón Údarás Eorpach um Árachas agus Pinsin Ghairme;

(e) ionadaí amháin ón Údarás Eorpach um Urrúis agus Margaí;

(f) beirt ionadaí ón gCoimisiún Eorpach;

(g) ionadaí amháin ón gCoiste Eacnamaíoch agus Airgeadais.

Roghnóidh údaráis maoirseachta gach Ballstáit ionadaí sa Choiste. Nuair atá pointí ar chlár oibre cruinnithe a bhaineann le hinniúlacht roinnt údarás maoirseachta náisiúnta sa Bhallstát céanna, ní ghlacfaidh an t-ionadaí faoi seach páirt ach le linn do na hítimí ar an gclár oibre a thagann faoina inniúlacht a bheith á gcaibidil.

75. Is é an Bord Ginearálta a cheapfaidh Cathaoirleach an Choiste Chomhairligh Theicniúil tar éis togra ó Chathaoirleach an Bhoird Ghinearálta.

76. Comhlíonfaidh an Coiste na cúraimí dá dtagraítear in Airteagal 4(5) arna iarraidh sin ag Cathaoirleach an Bhoird Ghinearálta.

77. Tacóidh Rúnaíocht BERS le hobair an Choiste Chomhairligh Theicniúil agus glacfaidh Ceann na Rúnaíochta páirt sna cruinnithe.

Airteagal 13 Foinsí eile comhairle

I gcomhlíonadh a gcúraimí, iarrfaidh BERS, nuair is iomchuí, comhairle ó gheallsealbhóirí ábhartha san earnáil phríobháideach.

Airteagal 14 Rochtain ar dhoiciméid

78. Beidh feidhm ag Rialachán (CE) Uimh. 1049/2001 ó Pharlaimint na hEorpa agus ón gComhairle[12] maidir le doiciméid i seilbh BERS.

79. Glacfaidh an Bord Ginearálta socruithe praiticiúla d'fhonn Rialachán (CE) Uimh. 1049/2001 a chur chun feidhme laistigh de shé mhí ón dáta a thiocfaidh an Rialachán seo i bhfeidhm.

80. Féadfaidh cinntí arna nglacadh ag BERS de bhun Airteagal 8 de Rialachán (CE) Uimh. 1049/2001 a bheith ina n-ábhar gearáin chuig an Ombudsman nó a bheith ina ábhar caingne os comhair na Cúirte Breithiúnais, faoi na coinníollacha arna leagan síos in Airteagail 195 agus 230 de Chonradh CE faoi seach.

Caibidil IIICúraimí

Airteagal 15 Faisnéise a bhailiú agus a mhalartú

81. Soláthróidh BERS an fhaisnéis faoi rioscaí sistéamacha is gá do na hÚdaráis Maoirseachta Eorpacha ionas gur féidir leo a gcúraimí a chomhlíonadh.

82. Comhoibreoidh na hÚdaráis Maoirseachta Eorpacha, na bainc cheannais náisiúnta agus na Ballstáit go dlúth le BERS agus soláthróidh siad an fhaisnéis go léir is gá chun go gcomhlíonfadh BERS a chúraimí i gcomhréir le reachtaíocht an Chomhphobail.

83. Féadfaidh BERS faisnéis a iarraidh ar na hÚdaráis Maoirseachta Eorpacha i bhfoirm achomair nó thiomsach, sa chaoi is nach féidir institiúidí airgeadais aonair a aithint. Mura bhfuil na sonraí a iarrtar ar fáil do na hÚdaráis sin nó mura gcuirtear ar fáil iad ar shlí thráthúil, féadfaidh BERS na sonraí a iarraidh ar údaráis maoirseachta náisiúnta, ar bhainc cheannais náisiúnta nó ar údaráis eile de chuid na mBallstát.

84. Féadfaidh BERS iarraidh réasúnaithe a chur isteach chuig na hÚdaráis Maoirseachta Eorpacha ag lorg sonraí nach bhfuil i bhfoirm achomair nó thiomsach.

85. Roimh dó faisnéis a iarraidh i gcomhréir le míreanna 3 agus 4, rachaidh BERS i gcomhairle go cuí leis an Údarás Maoirseachta Eorpach ábhartha d'fhonn a áirithiú go bhfuil an iarraidh comhréireach.

Airteagal 16 Rabhaidh agus moltaí

86. Nuair a aithnítear rioscaí suntasacha do chur i gcrích an chuspóra in Airteagal 3(1), tabharfaidh BERS rabhaidh agus, nuair is iomchuí, eiseoidh sé moltaí le haghaidh gníomhaíochta leasúcháin.

87. Maidir le rabhaidh nó moltaí arna n-eisiúint ag BERS i gcomhréir le pointí (c) agus (d) d'Airteagal 3(2), féadfaidh siad a bheith de nádúr ginearálta nó sonrach agus dírítear iad ar an gComhphobal ina iomláine nó chuig Ballstát amháin nó níos mó, nó chuig Údarás Maoirseachta Eorpach amháin nó níos mó, nó d'údarás maoirseachta náisiúnta amháin nó níos mó. Áireofar amlíne sonrach le haghaidh na freagartha beartais sna moltaí. Féadfar moltaí a dhíriú ar an gCoimisiún freisin i ndáil leis an reachtaíocht ábhartha Comhphobail.

88. Déanfar na rabhaidh nó na moltaí a tharchur freisin chuig an gComhairle agus, nuair a dhíreofar iad ar údarás maoirseachta náisiúnta amháin nó níos mó, ar na hÚdaráis Maoirseachta Eorpacha chomh maith.

89. Féadfaidh aon Chomhalta den Bhord a iarraidh go ndéanfar vótáil ar dhréacht-rabhadh nó ar dhréacht-mholadh ag am ar bith.

Airteagal 17 Bearta leantacha ar mholtaí BERS

90. Nuair a dhírítear moladh dá dtagraítear in ítim (d) d'Airteagal 3(2) ar Ballstát amháin nó níos mó, ar Údarás Maoirseachta Eorpach amháin nó níos mó, nó ar údarás maoirseachta náisiúnta amháin nó níos mó, cuirfidh na dreamanna a ndírítear orthu na gníomhaíochtaí a ghlac siad mar fhreagairt ar na moltaí in iúl do BERS nó míneoidh siad an easpa gnímh. Déanfar an Chomhairle agus, nuair is ábhartha, na hÚdaráis Maoirseachta Eorpacha a chur ar an eolas.

91. Má chinneann BERS nár leanadh a mholtaí agus nár éirigh leis na dreamanna a ndíríodh orthu a n-easpa gnímh a mhíniú go hiomchuí, cuirfidh sé an Chomhairle ar an eolas agus, nuair is ábhartha, na hÚdaráis Maoirseachta Eorpacha lena mbaineann.

Airteagal 18 Rabhaidh phoiblí agus moltaí

92. Cinnfidh Bord Ginearálta BERS cibé an ceart rabhadh nó moladh a phoibliú ó chás go chéile. De mhaolú ar Airteagal 10(2), beidh gá le tromlach cáilithe de dhá thrian de na vótaí chun rabhadh nó moladh a phoibliú.

93. I gcás ina gcinneann Bord Ginearálta BERS rabhadh nó moladh a phoibliú, cuirfidh sé an dream nó na dreamanna a ndírítear air(orthu) ar an eolas roimhré.

94. I gcás ina gcinneann Bord ginearálta BERS gan rabhadh nó moladh a phoiblí, glacfaidh an dream a ndíreofar air agus nuair is iomchuí, an Chomhairle agus na hÚdaráis Maoirseachta Eorpacha, na bearta go léir is gá chun a nádúr rúnda a chosaint. Féadfaidh Uachtarán na Comhairle a chinneadh gan rabhadh nó moladh a scaipeadh i measc Chomhaltaí eile na Comhairle.

CAIBIDIL IV FORÁLACHA CRÍOCHNAITHEACHA

Airteagal 19 Oibleagáidí maidir le tuairisciú

95. Tabharfaidh BERS tuairisc do Pharlaimint na hEorpa agus don Chomhairle uair sa bhliain ar a laghad.

96. Scrúdóidh BERS saincheisteanna sonracha ar chuireadh ón gComhairle nó ón gCoimisiún.

Airteagal 20 Clásal athbhreithnithe

Scrúdóidh an Chomhairle an Rialachán seo ar bhonn tuarascála ón gCoimisiún trí bliana tar éis dó teacht i bhfeidhm agus cinnfidh sí cibé an bhfuil gá misin agus eagrú BERS a athbhreithniú tar éis di tuairim a fháil ó BCE.

Airteagal 21 Teacht i bhfeidhm

Tiocfaidh an Rialachán seo i bhfeidhm an lá tar éis lá a fhoilsithe in Iris Oifigiúil an Aontais Eorpaigh.

Beidh an Rialachán seo ina cheangal go huile agus go hiomlán agus infheidhme go díreach i ngach Ballstát.

Arna dhéanamh sa Bhruiséil,

Thar ceann Pharlaimint na hEorpa Thar ceann na Comhairle

An tUachtarán An tUachtarán

[1] Is éard atá anseo Coiste Maoirseoirí Baincéireachta Eorpacha (CMBE) agus an Coiste Maoirseoirí Árachais agus Pinsin Ghairme Eorpacha (CMÁPG)

[2] IO C , lch.

[3] Cinneadh XXXX

[4] IO C , lch.

[5] IO C , lch.

[6] COIM (2009) 114.

[7] COIM (2009) 252.

[8] IO L , , lch.

[9] IO L , , lch.

[10] IO L , , lch.

[11] IO L , , lch.

[12] IO L 145, 31.5.2001, lch. 43.